钦定古今图书集成/明伦汇编/官常典/第585卷 > 《马公家庙碑》李宗闵
## 钦定古今图书集成/明伦汇编/官常典/第585卷 > 《马公家庙碑》李宗闵

元和十五年夏六月，有诏天平军节度使、检校礼部
尚书兼郓州刺史、御史大夫、扶风县开国伯马公，作
三庙于京师。秋九月，新庙成。冬十月有一日，命公母
弟推摄祭，行陞祔之礼。既卒事，推率其族人耋老相
与言曰：“马氏之先，以功名显于周、汉之际，下魏、晋氏
族世寝衰。今公起自穷身，遂为方伯，克有宗庙，勤亦
至矣。愿得铭之于石，以示后人，俾其无忘艰难，而世
世享祀不绝，其亦可乎？”咸以为然。公名㹅，字会元，扶
风茂陵人也。昔舜，伯益掌上下草木鸟兽，历夏、殷、周，
世不失职。其后造父事穆王有劳，赐之赵城氏。后七
世至叔带，去周适晋，事文侯。后三世生夙，为晋王卿，
遂专国事。后八世与韩、魏三分晋地，建国称王。后五
世，赵之公族有名奢者，将赵有功，封马服君，其子孙
因别为马氏。自奢七世至通，为汉武帝侍中，以二千
石始自邯郸徙茂陵，于是属方扶风，故号扶风马氏。
在三国时多仕于蜀，更宋至宇文周，连连有人。公之
五代祖曰士儒，为隋江、亳二州刺史。亳州生伯达，入
唐举进士，为怀河内尉。乐黄老长生之说，弃官，从孙
思邈游隐于茅山。河内生𬱟，举进士，又举八科士，于
高宗天后朝为御史、尚书兵部郎。属天下罗织炽起，
以不证皇族罪，用失其官。已而叹曰：“吾虽不逢，吾子
孙宜有达者。”兵部生光粹，五岁而能诗，举进士，为荥
阳令，功化甚美，县人传之。荥阳生皇考讳侅，年十岁
则受“《左氏春秋》，日记万言。后方以经明行高，历仕诸
侯，由检校尚书职方郎中为吉州刺史。治行卓尤，升
闻于朝。进褒州名，加赐命服，竟以官卒。公既孤，追念
世业，以为五代祖有文才，仕隋官不过郡吏。高祖父
怀至道曾王父有阴德，郁积而未发；王父皇考，惠泽
在人而皆存。不议于朝，殁而祭于寝。重祥”累庆，其不
在兹乎？乃刻心自修，以道迎天之休，学明德成，名声
四闻于诸侯。辟书交至，公又言曰：“古之贫无以祭，必
求仁者之粟。”然则不以其道，虽日用三牲，不如鱼菽
之为洁也。故在滑与中贵人迕，在闽不协于柳冕，以
是滨于死而“穷十年，公亦不悔。”宪宗即位，知公之
贤，追刺泉、虔二州，以御史中丞都护日南，以国子祭
酒观察于桂以往，升御史大夫，师于百越，征拜尚书
刑部侍郎，寻副丞相晋公讨淮西。淮西平，遂代晋公
镇其地，加工部尚书，治蔡州。居一年，蔡人和且宁，迁
于许州，而并有殷蔡朝京师，留拜礼部尚书华州刺
史，而为镇国军。“元和十四年，齐寇始诛，朝廷以其地
广人众，易生摇动，析其都府，别为一道，而分曹、濮之
田以益之，命为帅。齐人之不廷，于今六十年。民穷而
无告，兵骄而好乱。公至则布以诚信，示之法式，纤悉
而不苟，宽柔而有威，居一年，人尽安田，益辟三军百
吏，上下有节。”上闻之，进封扶风伯，加银青光禄大夫，
复追赠王父为尚书工部郎中，祖母韦氏为扶风郡
太夫人，封皇考为兵部尚书，母郑氏为荥阳郡太夫
人，以褒宠之命立三庙，备致祭，以告成功。呜呼！人之
富贵显荣，以祀其先祖，世多有之。如公之超不失政，
终始如其志者，斯亦难矣，得不谓之大孝乎？明著后
世，可以无愧。铭曰：“今皇帝即位六月”，东藩臣㹅使使
者上言：“有司以臣名数谬登，礼当庙祠。”皇帝曰：“昔我
宪考，聪明圣武，兵卫四出，扫定郡邑，爱敬忠良，为民
父母。实命汝㹅，作藩于东，始平淮乱，遂抚郓封，克庇
二邦。仍世不虔，民痛无告，卒骄而顽，包奸窥隙，以万
以千。汝来尸之，莫不顺然。朕初即位，汝适报政，畴汝
爵邑，书于功令。㹅拜”稽首：“敢乱休命？”皇帝曰：“咨。无汝
私，蔡人不龚，汝则治之。齐人不安，汝则绥之。勤亦至
矣，而赏何卑？命汝为伯，即封于岐。”㹅拜稽首：“非臣之
力，陛下先臣，实有明德。臣蒙其庆，幸以守职。”皇帝曰：
“咨。我今有诏，追荣尔先，以昭尔孝。启尔土宇，锡尔宗
庙。”㹅拜稽首，“死无以报。”乃命季推，作庙京师。由门及
堂，不“偪不僭，砻楹刻桷。秩秩施施，是卜是择。仲月吉
日，三庙之主，第升于室。登降享献，夔夔斋栗。公犹居
外，推奉以行。克荐诚敬，如公在廷。神祗安乐，福禄来
并。维公之兴，盖自诸生。维艰维难，乃克乃成。咨如后
嗣，无忘此铭。”